Vær og Vind - 17. MAI: - Varmeste og flotteste været på nasjonaldagen i hovedstadsområdet på 11 år - Powered by Proweb
17. MAI: - Varmeste og flotteste været på nasjonaldagen i hovedstadsområdet på 11 år
17.05.09: Årets nasjonaldag i hovedstadsområdet kunne feires i største kontrast til fjorårets forfrosne forhold. Værmessig sett ble dagen den beste på elleve år, dvs. siden 1998. Vi har detaljene.
Da folk i Akershus og Oslo våknet søndag morgen til en solrik nasjonaldag, var det fortsatt en god del høye skyer som skygget for sola. Men tidlig på formiddagen var de høye skyene smeltet som dogg for sola, bokstavelig talt.
Ved middagsobservasjonen kl. 14.00 sommertid var det nesten skyfritt til lettskyet vær, i fagterminologien en eller to åttedels skydekke (13 eller 25% skydekke).
- Varmest på Dønski
På de varmeste stedene i hovedstadsområdet nådde temperaturen opp til og faktisk passerte 16 grader, med Vær og vinds hjemmebase - Dønski i vestre Bærum - som regionens varmeste sted: Én tidel varmere enn det var på Alna i Oslo og på Blindern.
Her er temperaturene fra kl. 14.00, som vi har logget ut fra "yr.no":
¤ 16,2 grader Dønski i Bærum
¤ 16,1 grader Alna i Oslo, og Oslo-Blindern
¤ 15,8 grader Hakadal Jernbanestasjon
¤ 15,3 grader Aurskog II
¤ 14,6 grader Bjørnholt i Nordmarka
¤ 14,1 grader Gardermoen
¤ 12,6 grader Tryvasshøgda.
På Blindern
Blinderns 16,1 grader og lettskyet, pent vær står i stor kontrast til fjorårets 4,8 grader og regnvær, da dagen åpnet med sludd og snøvær f.eks. på Skaugum i Asker da kronprinsfamilien ble hilst av sine sambygdinger ved 08-tiden om morgenen.
De flotteste
I hovedstaden var det enda litt varmere enn i dag for fem år siden (i 2004), men skyet vær. I 2002 var det kl. 14.00 en temperatur på 15,8 grader og en åttedels skydekke (13%), mens vi må tilbake til nasjonaldagen i 1998 for å finne en høyere temperatur og samtidig mindre skyer og mer sol enn i år. Da var det, ifølge oversikten på "yr.no", 21,6 grader og en åttedels (13%) skydekke.
Tidenes varmeste 17. mai-feiring i hovedstaden skjedde i 1980 da det var helt skyfritt (null åttedeler) ut gjennom hele dagen. Middagstemperaturen kl. 13.00 normaltid var 24,0 grader, mens maksimum'en fram til kl. 19.00 normaltid hadde nådd 25,7 grader.
- For 29 år siden var det dermed høysommervarme i hovedstaden mens folket feiret nasjonaldagen, kan vi her på Vær og vind konstatere.